Tə myǎkom mínā bə́bēn bəzəzə̌ bəzambá, tə myǎma mínā bə́bēn bivəgələ ngə́ á tə́lé kig evəgələ ákɔ́g yā mī mān du fə́m, mǐ ngalúī dzɔ́ mīńló á sí amú mǎ mə̄ nə́ Ńtondôbə Zambá wāān. 2Myǎyi kálā bəsábad báma, mǐ luugu m̀fúfúb ndá wáma, mǎ mə̄ nə́ Ńtondôbə. 3Ngə́ mī wūlú á mə̄mvéndé máma, mǐ kálaga mɔ́, mǐ nyiegě fə̄ mɔ́, 4mayi nɔ́ɔ̄ mvəŋ ábǒg yāyəan nɔ́ŋ, sí yayi wúm bibumá bíé, bilé yā mə̄fúb byâyi wúm bibumá byábán. 5Myǎyi kwé bīdí a kələ kwí ábōg myāmyad wɔ̂n, mǐ myada wɔ̂n a kələ kwí ábōg myādúgan myǎs bīdí. Myǎyi bǐ bīdí, ábím láyəan, ńdɔ̄ fə myǎyi tɔbɔ mvɔ̄í á ńnam wáán. 6Mayi bɔ̌ naa evúvoe é bɔ á ńnam nə́ mǐ kələ óyɔ̄ təge ai é dzóm yábɔ̄ nâ mǐ mbádá. Mayi tsídǎn bəbə̂ bə́ tsíd á sí, okəŋ bítá wâyǐ kig daŋ á sí dzāān. 7Myǎyi tsídǎn mīńzízíŋ myáán, mǐ wê myá ai akəŋ dáán. 8Bod bə́tán yā ábə̄ mínā bâyi tsídan ńtɛd, bod ǹtɛd bə́ tsídigan tɔ́sin awôm. Myǎyi wé mīńzízíŋ myáán ai okəŋ wáán. 9Mayi vəŋan mís mámā ḿfág mī nə́, mayi bɔ̌ naa mǐ bui, mǐ foě fə, abǒg tē māyi tóán tindǐ mətǐŋ máma ai mínā. 10Myǎyi dí bidí a kələ kwí ḿbū mə́kwé ḿbɔ̄g, mǐ ngakúli ébí byálígi á mə̄kág, nə́ mǐ fūdi mim̀kpámáŋ. 11Mayi sɔ́ kɔm étɔbɔgɔ dzámā á zāŋ ayɔŋ dáán, mǎyǐ kig mína dzóge. 12Mayi sɔ́ nyiŋ á zāŋ ayɔŋ dáán, mə ńtɔ̄á Zāmbá wāān, myâ ayɔŋ dáma.